त्यसबेला भारतमा स्वतन्त्रता आन्दोलन उत्कर्षमा थियो । दिनदिनै जसो सहरमा इन्कलाब जिन्दाबादका नारा घन्कन्थे । समाजको प्रगतिका लागि परिवर्तन आवश्यक छ भन्ने उनलाई लाग्न थाल्यो । भारतमा स्वतन्त्रता आन्दोलन सफलताउन्मुख भइरहेको बेला नेपालमा जहानिया राणा शासन अन्त्य हुनुपर्छ भन्ने आवाजहरू घनिभूत थियो । परिवर्तनको यस संघारमा उनी एमएको सर्टिफिकेट लिएर बम्बैबाट कलकत्ता पुगे । त्यहाँ सुवर्ण सम्सेर नेपालमा क्रान्ति गर्ने योजना बुनिरहेका थिए ।
